หุ้นกำไรเติบโตต่อ
บริษัทจดทะเบียน(บจ.) แจ้งผลประกอบการไตรมาส 2/60 เกือบครบแล้ว
17 ส.ค. 2560

ลูบคมตลาดทุน : ธนะชัย ณ นคร
บริษัทจดทะเบียน(บจ.) แจ้งผลประกอบการไตรมาส 2/60 เกือบครบแล้ว
หรือคิดเป็น 90% ของ บจ.ทั้งหมด
เท่าที่หลายโบรกฯ รวบรวมตัวเลขกันมา เฉลี่ยอยู่ประมาณ 2.15–2.20 แสนล้านบาท
ตัวเลขนี้หากเทียบกับไตรมาส 2/59 ลดลง 10-12%
ทว่า หากเทียบกับไตรมาส 1/60 กำไรปรับลง 22-23%
เห็นนักวิเคราะห์ต่างบอกว่า กำไรภาพรวมถือว่าใกล้เคียงกับที่คาดการณ์กันไว้ อาจมากกว่าบ้าง หรือน้อยกว่าบ้าง แล้วแต่ตามประมาณการของแต่ละโบรกฯ
ประเด็นที่น่าสนใจคือ กลุ่มไหนบ้างที่กำไรแย่
และกลุ่มไหนบ้างที่กำไรสวย และน่าจะรวบต่อในครึ่งปีหลัง
จากการสำรวจของบล.กสิกรไทย พบว่า หุ้นในกลุ่มที่รายงานผลประกอบการต่ำกว่า Consensus คาดไว้ คือ เกษตร ธนาคาร ปิโตรเคมี เหล็ก และขนส่ง
แล้วกลุ่มกำไรกระเป๋าตุงมากกว่าคาดล่ะ
คำตอบคือ อาหาร ยานยนต์ รับเหมา อสังหาฯ พลังงาน และโรงพยาบาล โรงแรม ชิ้นส่วนอิเล็กทรอนิกส์ และสื่อสาร
มีคำแนะนำด้วยว่าหุ้นครึ่งปีหลังที่กำไรจะเติบโตมีตัวไหนบ้าง
เริ่มจากนี่เลย กลุ่มอสังหาฯ เช่น SPALI
รับเหมาก็เป็น STEC ชิ้นส่วนอิเล็กทรอนิกส์ คือ KCE ค้าปลีกเป็น MEGA
ขนส่ง คือ JWD
โรงกลั่น คือ BCP, IRPC, SPRC ถ่านหิน คือ BANPU สินเชื่อที่มีหลักประกัน เช่น SAWAD, MTLS
ส่วนหุ้นที่อยู่นอกการออกบทวิเคราะห์แต่ Consensus มีการคาดการณ์กำไรที่ดีในครึ่งปีหลัง
เช่น กลุ่มโรงแรม คือ CENTEL, MINT, ERW
หุ้นเหล่านี้จะมี Earning Momentum ดีต่อเนื่อง ส่งผลให้ราคาหุ้นมีโอกาสที่จะ Outperform ตลาด ถือเป็นอีกทางเลือกในการลงทุน
มาดูตัวเลขของบล.เอเซีย พลัส ที่เขาทำสรุปออกมาบ้าง
เริ่มจากกลุ่มธุรกิจที่มีกำไรปรับลงมากสุดคือ กลุ่ม ICT ลดลง 33.3% จากไตรมาส 2/59 และลดลง 34.8% จากไตรมาส 1/60
กลุ่มชิ้นส่วนอิเล็กทรอนิกส์ ลดลง 29% จากไตรมาส 2/59
ปิโตรเคมีลดลง 9% จากไตรมาส 2/59 และ 44.8% จากไตรมาส 1/60
ตรงข้ามกับกลุ่มที่เพิ่มขึ้น สวนทางมีน้อยมากครับ
หรือมีเพียงโรงพยาบาล เพิ่มขึ้น 70.6% จากไตรมาส 2/59 และเพิ่ม 46.1% จากไตรมาส 1/60
พัฒนาอสังหาฯ เพิ่มขึ้น 5.4% จากไตรมาส 2/59 และเพิ่ม 39.4% จากไตรมาส 1/60
พร้อมกับคาดว่าแรงขายรับงบไตรมาส 2/60 จากนี้ น่าจะเริ่มเบาบางลง ยกเว้นวันขึ้นเครื่องหมาย XD ของการประกาศจ่ายปันผลรายหุ้น
กลยุทธ์การลงทุนในช่วงนี้มีการแนะนำหุ้นที่จ่ายปันผลสูง
เช่น KKP, TCAP และ LH
หุ้นโดดเด่นตามฤดูกาลส่งออก ท่องเที่ยวในไตรมาส 3/60-4/60 คือ  HANA, CPF และ ERW
หุ้นที่เติบโตเด่น เช่น COM7, BEAUTY, MTLS และ VGI
หุ้นอิงการฟื้นตัวตามเศรษฐกิจโลก ได้แก่ PTTGC, IVL, IRPC
และหุ้นธนาคารพาณิชย์ที่ราคาหุ้นลงลึกมากเกินไป จากความกังวลปัญหาหนี้เสียที่มีโอกาสเกิดขึ้นในลักษณะเดียวกับ EARTH ได้แก่ SCB และ BBL
มาที่มุมมองอของ บล.เคทีบี (ประเทศไทย) กันบ้าง
เขาบอกว่าภาวะเช่นนี้ก็ยังมีหุ้นที่สามารถทนทานต่อความผันผวนของตลาดได้นะ
อย่างกลุ่มปิโตรฯ และโรงกลั่น จากข้อมูลในเดือน ส.ค. ที่สเปรดผลิตภัณฑ์ปิโตรฯ สายต้นน้ำและค่าการกลั่นสูงกว่าค่าเฉลี่ยไตรมาส 2/60 เป็นสัญญาณบ่งชี้ถึงกำไรในไตรมาส 3/60 จะเติบโตได้ดี
หุ้นที่ว่านั้น เช่น SCC, IRPC, PTTGC, IVL
และเก็งกำไรในหุ้นที่ P/E ต่ำกว่ากลุ่ม
นั่นคือ SPRC และ ESSO